मेहबूबा पर सुषमा के बयान से मचा बवाल  
सुषमा ने कहा था कि एकता परिषद की बैठक में मेहबूबा मुफ्ती ने मोदी की तारीफ करते हुए कहा था कि गुजरात में मुसलमानों के साथ भेदभाव नहीं होता।
पीडीपी नेता मेहबूबा मुफ्ती ने बीजेपी नेता सुषमा स्वराज पर गलतबयानी का आरोप लगाते हुए कहा है कि लोकसभा की नेता विपक्ष ने राष्ट्रीय एकता परिषद में दिए उनके भाषण को गलत ढंग से पेश किया। उन्होंने सरकार से अपील की कि वह उनके भाषण को सार्वजनिक करे, ताकि दूध का दूध और पानी का पानी हो जाए।  नरेंद्र मोदी के उपवास के आखिरी दिन अहमदाबाद पहुंची सुषमा ने कहा था कि राष्ट्रीय एकता परिषद की बैठक में प्रधानमंत्री, वित्तमंत्री और गृहमंत्री की मौजूदगी में पीडीपी नेता मेहबूबा मुफ्ती ने मोदी की तारीफ की थी और कहा था कि गुजरात में मुसलमानों के साथ कोई भेदभाव नहीं होता।  सुषमा के इस बयान पर जम्मू-कश्मीर की सियासत भी गरमा गई है। मुख्यमंत्री उमर अब्दुल्ला ने टि्वटर पर लिखा कि मुझे हैरानी नहीं हुई कि मेहबूबा ने मोदी की तारीफ की। वो जिसकी चाहें उसकी तारीफ कर सकतीं हैं। हैरानी इस बात की है कि अब वो इस बात से इनकार कर रही हैं, जबकि दूसरों ने उनका भाषण सुना है। उन्होंने जो कहा है उसका खंडन करने के बजाए, वो उसे मान क्यों नहीं लेती। सुषमा स्वराज को झूठा कहने के बजाए सच को स्वीकार कर लेना ज्यादा बेहतर है। जैसे उनके पिता ने आडवाणी की रिहाई के लिए लालू से बात करने का खंडन नहीं किया था। जिसके बाद महबूबा ने उमर के पिता फारुक पर भी निशाना साधा।